Airvault

Airvault on Ranskan kunta Uuden-Akvitanian hallintoalueella Deux-Sèvresin departementissa. Historiallisesti Airvault kuului Poitou-Charentesin alueeseen. Kunnassa on 3 306 asukasta (vuonna 2023), ja sen pinta-ala on 63,88 neliökilometriä. Airvault’n kylään johtaa silta Thouetjoen yli. Kylän keskellä oleva Saint Pierren kirkko rakennettiin alun perin vuoden 975 paikkeilla, mutta sitä on rakennettu uudelleen ainakin 1000- ja 1100-luvuilla, jolloin sitä käyttivät levähdyspaikkana Santiago de Compostelaan matkalla olleet pyhiinvaeltajat. Kirkonaukion alla on maanalainen kaivo. Korttelin päässä kirkosta on kotiseutumuseo. Aivault’n linna on mäen päällä kylän yläpuolella. Kirjailija Voltairen arvellaan keksineen taiteilijanimensä kääntämällä kylän nimen Airvault tavut toisinpäin. Tarinaa tukee se, että Voltairen toisen vanhemman arvellaan omistaneen kiinteistön kylässä. Airvault’ssa pidetään vuosittainen australialaiselle didgeridoo-soittimelle omistettu festivaali. Lähteet Aiheesta muualla Kuvia tai muita tiedostoja aiheesta Airvault Wikimedia Commonsissa Kunnan internetsivut